text: Els equips Júnior i Infantil 'P' s'asseguren la seua presència en el torneig nacional que se celebrarà a Saragossa
  Almussafes estarà representat en el Campionat d'Espanya de Conjunts Absolut gràcies a la presència dels equips Júnior i Infantil 'P' del Club Esportiu Gimnàstica Almussafes (CEGA) i de Yaiza González i Clara Martínez, sòcies de l'entitat però cedides a altres formacions. Les xiques van aconseguir el seu passe per al nacional el passat cap de setmana en la fase autonòmica celebrada a Llíria, on també van competir les joves de l'Infantil 'M'. Verónica Morcillo, Natalia Roig, Carmen Sebastiá, Beatriz Hernández i María Almenar, de l'equip Júnior, es van adjudicar l'or de la Comunitat Valenciana després d'imposar-se a totes les seues rivals.
  El Club Esportiu Gimnàstica Almussafes (CEGA) estarà present en el Campionat d'Espanya de Conjunts Absolut que se celebrarà a Saragossa del 29 de novembre a l'1 de desembre. Els equips Júnior i Infantil 'P' de l'entitat tindran l'oportunitat de lluitar per a aconseguir les primeres posicions en aquesta destacada trobada després de signar excel•lents resultats en la fase autonòmica d'aquest torneig, que es va desenvolupar el passat cap de setmana en el Pavelló Pla de l'Arc de Llíria. El Júnior es va proclamar campió autonòmic, penjant-se la medalla d'or, mentre que les xiques de l'Infantil 'P' van tornar a casa amb el bronze que les acredita com a terceres classificades.
  El pròxim diumenge de novembre, el Pavelló Poliesportiu Municipal d'Almussafes acollirà el X Trofeu Nacional Almussafes de Gimnàstica Rítmica de Conjunts, un esdeveniment organitzat per CEGA en col•laboració amb l'Ajuntament de la localitat.